西域圖
作者：黄文雷
朝代：宋

paragraphs: 大哉天地間，品類不可齊。
誰爲好事人，貌此縣度西。
松花瑣碎沙草肥，是間可牧羊千蹄。
可憐群鹿正走險，或爾剝割衣其皮。
啜湩樹樺尚有理，穴𩕳插齒吁何爲。
吾聞中原全盛時，重譯解辮朝京師。
懷方象胥飭乃事，幻人詭伎何能奇。
煌煌烈祖鑒古作，玉斧畫地分華夷。
羌渾何者宅滎洛，蠕蠕異類方紛披。
或爲盤瓠孫，或爲天狼妻。
冠带之國盡狐兔，玉門萬里那得知。
還君此畫雙涕洟，願賦周官王會詩。